Mosvatnet (Suldal)

Mosvatnet er en innsjø sør i Suldal kommune i Rogaland. Innsjøen får tilsig fra mange mindre bekker, samt fra Fidjeåno i nordøst. Utløpet er mot nord, via Mosåna til Suldalslågen.

Vannet har bestand av nokså småfallen ørret, opp mot 0,5 kg. 

På østsiden av vannet ligger Gullingen turistsenter, hvor det også drives leirskole. Skolen har drevet garnfiske siden 1986, og i mange år ble det kun fanget ørret, men fra 2003 er det også fanget noe røye. Det antas at røya må være satt ut. 

Ved Mosstølen like ved leirskolen er det gjort arkeologiske undersøkelser av en boplass, som har vært brukt både i steinalderen og i yngre jernalder. Funnene tyder på at dette har vært en jaktboplass, men også at det trolig var holdt tamfe her allerede i yngre steinalder.

Området ved Mosvatnet er et populært utfartsområde, og det er nærmere 1000 hytter rundt vannet. Vann- og avløpsnettet er blitt modernisert, og nytt renseanlegg er oppført i tiden 2015-16.

Referanser

Innsjøer i Suldal
Suldalsvassdraget